นายกรัฐมนตรี ชี้แจงที่ประชุมสภาผู้แทนราษฎรถึงการออกพระราชกำหนดกู้เงิน เนื่องจากมีความจำเป็นเร่งด่วน รักษาความปลอดภัยด้านสาธารณสุขและความมั่นคงทางเศรษฐกิจ
นายกรัฐมนตรี ชี้แจงที่ประชุมสภาผู้แทนราษฎรถึงการออกพระราชกำหนดกู้เงิน เนื่องจากมีความจำเป็นเร่งด่วน รักษาความปลอดภัยด้านสาธารณสุขและความมั่นคงทางเศรษฐกิจ              การประชุมสภาผู้แทนราษฎร เพื่อพิจารณาพระราชกำหนดกู้เงิน 3 ฉบับ รวมวงเงิน 1,900,000 ล้านบาทวันแรก พลเอก ประยุทธ์ จันทร์โอชา นายกรัฐมนตรี กล่าวว่าการเสนอให้ที่ประชุมพิจารณา พ.ร.ก.ให้อำนาจกระทรวงการคลังกู้เงินเพื่อแก้ไขปัญหา เยียวยาและฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 (หรือ พ.ร.ก.กู้เงิน 1 ล้านล้านบาท) นั้น พร้อมอธิบายถึงความจำเป็นเร่งด่วนที่จำเป็นต้องเสนอกฎหมายว่า ในการแก้ไขสถานการณ์การแพร่ระบาดของโรคโควิด-19 รัฐบาลพยายามทำในทุกวิถีทางในการบริการจัดการแหล่งเงินภายใต้กฎหมายที่มีอยู่ แต่ด้วยความจำเป็นเร่งด่วนไม่สามารถทำตามวิธีการตามปกติเพื่อแก้ปัญหาได้อย่างเต็มที่ จึงจำเป็นต้องตรา พ.ร.ก. ทั้ง 3 ฉบับ โดยยืนยันคำนึงกรอบวินัยการเงินการคลัง ด้วยการดำเนินการตามแผนงานทั้ง 4 ด้าน ทั้งการใช้จ่ายตามวัตถุประสงค์ในแผนงานทางการแพทย์ วงเงิน 45,000 ล้านบาท แผนงานช่วยเหลือเยียวยาประชาชน เกษตรกรวงเงิน 555,000 ล้านบาท แผนงานฟื้นฟูเศรษฐกิจและสังคม วงเงิน 400,000 ล้านบาท กรณีจำเป็นอาจปรับกรอบวงเงินได้ โดยมีคณะกรรมการกลั่นกรองการใช้จ่ายเงินกู้และให้กระทรวงการคลัง รายงานผลการกู้เงินภายใน 90 วัน เพื่อให้สภาฯรับทราบขณะที่มาตรการเยียวยาผลกระทบต่อ COVID-19 ใน 3 ระยะ เน้นการลดภาระหนี้และบรรเทาผลกระทบให้ประชาชน ขณะที่การตราพระราชกำหนด 3 ฉบับ ครอบคลุม 4 มิติ คือ มิติด้านการสาธารณสุข มิติด้านสภาพคล่อง เพื่อช่วยเหลือเยียวยาประชาชน เกษตรกร และผู้ประกอบการที่ได้รับผลกระทบ มิติด้านการรักษาเสถียรภาพทางการเงิน ฟื้นฟูระบบเศรษฐกิจและสังคม และรองรับวิถีชีวิตรูปแบบใหม่ นายกรัฐมนตรี กล่าวเพิ่มเติมว่า การกู้เงินวงเงิน 1 ล้านล้านบาท จะไม่กระทบกับภาระหนี้สาธารณะและจะเน้นการกู้เงินจากสถาบันภายในประเทศเป็นหลัก ขณะที่การชำระหนี้จะยังอยู่ในสถานการณ์ที่รัฐบาลดูแลได้ โดยเฉพาะการบริหารจัดการหนี้สาธารณะของประเทศและให้ความสำคัญกับกระบวนการกลั่นกรองโดยคณะกรรมการกลั่นกรองเงินกู้ให้ตรงกับวัตถุประสงค์เท่านั้นด้านผู้นำฝ่ายค้านในสภาผู้แทนราษฎร อภิปราย พ.ร.ก.กู้เงิน เริ่มจากการชื่นชมผู้ที่เกี่ยวข้องและประชาชนทั้งประเทศที่ปฏิบัติตามคำแนะนำด้านสาธารณสุขอย่างเคร่งครัดนำมาซึ่งความสำเร็จในการป้องกันโรคโควิด- 19 ก่อนที่จะอภิปรายและให้ข้อสังเกตเกี่ยวการออก พ.ร.ก.ทั้ง 3 ฉบับ ในมิติต่างๆ นายสมพงษ์ อมรวิวัฒน์ ผู้นำฝ่ายค้านในสภาผู้แทนราษฎร ชื่นชมผู้ที่เกี่ยวข้องและประชาชนทั้งประเทศที่ปฏิบัติตามคำแนะนำด้านสาธารณสุขอย่างเคร่งครัดนำมาซึ่งความสำเร็จในการป้องกันโรคโควิด- 19 ทำให้สถานการณ์การแพร่ระบาดในประเทศผ่อนคลายลง อย่างไรก็ตาม แม้รัฐบาลจะจัดการสถานการณ์ระบาดได้ แต่ก็ยังมีข้อที่ต้องปรับปรุงภายใต้การบริหารในภาวะวิกฤตของรัฐบาล อาทิ ปัญหาการจัดหาหน้ากากอนามัย การขาดแคลนอุปกรณ์ป้องกันภัยส่วนบุคคล หรือ ชุด PPE สำหรับบุคลากรทางการแพทย์ และความรวดเร็วในการเยียวยาผู้ได้รับผลกระทบ และการคลายล็อกให้กับระบบเศรษฐกิจของประเทศ เน้นต้องสามารถสร้างความสมดุลในภาวะที่ต้องควบคุมและประคับประคองเศรษฐกิจให้ยืนอยู่ได้ พร้อมกับระบุว่า รัฐบาลต้องชี้แจงรายละเอียดการใช้จ่ายเงินรวมถึงบุคคลใดจะได้รับประโยชน์ ให้กับ ส.ส.และประชาชนได้รับทราบอย่างชัดเจน ทั้งนี้ พรรคฝ่ายค้านไม่ขัดข้องกับการใช้เงินเพื่อช่วยเหลือประชาชน โดยขอให้เป็นการเยียวยาแบบถ้วนหน้า ทั้งนี้ ฝ่ายค้านขอให้รัฐบาลใช้เงินกู้อย่างมีประสิทธิภาพ ให้การช่วยเหลือประชาชนได้อย่างทั่วถึงด้วยการบริหารจัดการที่โปร่งใส โดยไม่ใช้เพื่อเป็นแหล่งทุนในการเอื้อประโยชน์ให้คนกลุ่มใดกลุ่มหนึ่งด้านบรรยากาศของการประชุมตลอดทั้งวัน สมาชิกสภาผู้แทนราษฎร ทั้งในส่วนของฝ่ายค้านและรัฐบาลสลับกันขึ้นอภิปราย พ.ร.ก.ทั้ง 3 ฉบับอย่างต่อเนื่อง ขณะที่รัฐมนตรีว่าการกระทรวงการคลัง ย้ำรัฐบาลพิจารณาข้อมูลทุกมิติและต้องดำเนินการทุกอย่างให้ประชาชนผ่านช่วงวิกฤตินี้ไปได้ส.ส.ฝ่ายค้านหลายคน ระบุว่า รัฐบาลควรดำเนินการในทุกขั้นตอนอย่างโปร่งใส และมีความชัดเจน เพื่อให้สามารถตอบข้อสงสัยของทุกฝ่ายให้ได้ เพื่อไม่ให้ประชาชนต้องมีข้อสงสัยว่าการดำเนินการครั้งนี้จะทำให้เกิดปัญหาในอนาคตหรือไม ขณะที่สมาชิกอีหลายคน เชื่อว่าการดำเนินการครั้งนี้รัฐบาลมีเหตุผลและความจำเป็นอย่างแท้จริง เพื่อที่จะให้ พ.ร.ก.ทั้ง 3 ฉบับนี้ ใช้เป็นเครื่องมีที่จะฟื้นฟูประเทศและดูแลชีวิตความเป็นอยู่ของคนไทยให้ดีขึ้น ขณะที่มีความมั่นใจในความโปร่งใสในการดำเนินการของรัฐบาลเนื่องจาก รัฐบาลกำหนดให้มีคณะกรรมการกลั่นกรองการใช้งบประมาณให้เป็นไปอย่างถูกต้องและได้ประโยชน์สูงสุดด้านนายอุตตม สาวนายน รัฐมนตรีว่าการกระทรวงการคลัง ชี้แจงว่า ผลกระทบที่เกิดขึ้นเป็นลักษณะเฉียบพลันของวิกฤติสาธารณสุข เป้าหมายสำคัญของรัฐบาลจึงต้องดูแลประชาชนผู้ประกอบการและทุกภาคส่วนให้สามารถยังชีพในสภาวะเช่นนี้ได้ขณะที่ พลเอก ประยุทธ์ จันทร์โอชา นายกรัฐมนตรี กล่าวก่อนเดินทางออกจากรัฐสภา ว่า พอใจภาพรวมการประชุมวันนี้ ซึ่งขอบคุณสำหรับข้อเสนอแนะอันเป็นประโยชน์ของสมาชิก โดยรัฐบาลยินดีรับฟังและหลายเรื่องรับไปพร้อมดำเนินการ โดยยืนยันรัฐบาลจะดำเนินการอย่างเต็มที่ ซึ่งยืนยันการจัดสรรจะเปิดโอกาสให้ธุรกิจ SME เข้าถึงแหล่งเงินทุนได้สำหรับมาตรการเพื่อป้องกันการแพร่ระบาดของโรคโควิด-19 สำหรับการประชุมยังคงเป็นไปอย่างเข้มงวด ตั้งแต่การคัดกรองบุคคลที่จะเข้ามายังอาคารรัฐสภา การจัดที่นั่งเว้นระยะห่างและการลดจำนวนผู้ติดตาม ส.ส.